钦定古今图书集成/明伦汇编/氏族典/第608卷 > 《廖用贤尚友录》 > 第五琦
## 钦定古今图书集成/明伦汇编/氏族典/第608卷 > 《廖用贤尚友录》 > 第五琦

按《唐书第五琦传》：“琦字禹珪，京兆长陵人。少以吏干
进，颇能言彊国富民术，太守贺兰进明才之。肃宗驻
彭原，进明遣琦奏事，拜监察御史，勾当江淮租庸使，
迁诸道盐铁铸钱使。当军兴随事趣办，人不益赋而
用以饶。于是迁户部侍郎，判度支转运、租庸、盐铁铸
钱、司农、太府馆驿等使。乾元二年，进同中书门下平”
章事。初，琦请铸《乾元重宝》钱，以一代十。既当国，又铸
《重规》，一代五十。会物价腾踊，饥馑相望，诏贬忠州长
史。会有告琦纳金者，遂长流夷州。宝应初，起为朗州
刺史，有异政，拜太子宾客。吐蕃盗京师，郭子仪表为
粮料使，改京兆尹，俄加判度支、铸钱、盐铁、转运、常平
等使，累封扶风郡公。坐与鱼朝恩善，贬括州刺史。复
为太子宾客、东都留守。卒，年七十一，赠太子少保。子
峰妇郑，皆以孝著。